Jelasin soal Cupak Grantang  dalam bahasa bali dong

Satua Cupak Grantang (aksara Bali: ᬘᬸᬧᬓ᭄ᬕᬦ᭄ᬢᬂ) inggih punika silih tunggil satua Bali.

Ada katuturang satua, I Cupak tekén I Grantang. Menyama ajaka dadua. I Cupak ané kelihan, I Grantang ané cerikan. Goba miwah parilaksanan kaka adi punika doh pesan matiosan. I Cupak gobané bocok, kumis jempé, kales, bréngés, miwah bok barak kekeh alah duk. Basang gedé madaar kereng pesan. Nanging joh bina ajaka adiné I Grantang. I Grantang pengadegné lanjar, goba alep bagus, asing-asing anaké ngantenang makejang ngedotang. Kemikané manis tur anteng magarapan.

Kacarita sedek dina anu, I Cupak ajak I Grantang matekap di cariké, I Grantang matekap nututin sampi, nanging i Cupak sataté maplalianan dogen gaené. Tusing pesan I Cupak ngrunguang adiné magaé. Disubané I Grantang suud matekap mara I Cupak teka uli maplalianan. Yadiastun keto bikas beliné masih luung penampené I Grantang. I Grantang ngomong munyiné alus tur nyunyur manis.

“Kemu beli malunan mulih tiang lakar manjus abedik".

I cupak masaut gangsar, ”Lamun keto kola lakar malunan mulih, adi."

I Cupak laut majalan mulih. Disubané joh liwat uli sig I Grantangé manjus, ditu lantas I Cupak makipu di enduté kanti awakné uyak endut. Disubané keto, I Cupak nutugang majalan ngamulihan saha jlempah jlempoh. Kacarita ané jani, I Cupak suba neked diwangan umahé, ditu laut I Cupak gelur-gelur ngeling.

Memé bapané tengkejut ningehin eling panakné tur nyagjag laut nakonin,

”Cening-cening bagus, Wayan Cupak anaké buka cening ngudiang cening padidi mulih buiné blolotan, men adin ceningé I Madé Grantang dija?” Disubané keto petakon reramané, laut masaut i Cupak sambilangé ngeling.

“Kené ento bapa miwah mémé Kola anak uli semengan metekap dicariké I Grantang anak meplalianan melali dogen uli semengan, buiné ia ento ngenemin anak luh-luh dogen gaene.”

Mara monto pesaduné I Cupak, bapané suba brangti tekén I Grantang. Suud keto laut bapané ngrumrum I Cupak. “Nah, mendep dewa mendep, buin ajahan lamun teka I Grantang lakar tigtig bapa, lakar tundung bapa uli jumah".

Lega pesan kenehné I Cupak ningeh bapané pedih tekén I Grantang. Apang tusing ketara dayané jelé, I Cupak pesu ngaba siap lakar mabongbong.

Ané jani kacaritayang I Grantang suba ngamulihang uli carik genah ipun magarapan. I Grantang majalan jlempah jlempoh kabatek baan kenyelné kaliwat. Tan kacaritayang malih kawéntenang ipun ring margi, kancit sampun neked jumahné. Duk punika sahasa bapané teka nyagjag nyambak tur nigtig. Bapané ngomong bangras.

"Makaad cai makaad Grantang, nirguna bapa ngelah panak buka cai. Goba melah, solah jelé, tur tuara demen nyemak gaé, men nyak adung goba ajaka bikase? Dija cai maan ajah-ajahan keto?” I Grantang ngeling sigsigan merasa tekén dewek kena pisuna. Ngomong laut I Grantang, sakewala raosné pegat-pegat duaning sambilangé ngeling.

“Nah Bapa, yan suba keto keneh bapané, nundung anaké buka tiang….uli jumah, tiang nerima pesan tresnan bapané ento. Dumadak-dumadik sepatilar tiang uli jumah bagia idup bapa miwah belin tiangé I Cupak". Amonto I Grantang ngomong tekén bapané sambilang laut majalan makaad uli jumah. Lampah laku pajalané I Grantang tur jlempah-jlempoh pejalané kabatek baan naanang basang seduk. Sakit saja kenehné I Grantang ningeh munyin bapané abuka keto. Disubané joh I Grantang liwat, teka lantas I Cupak turnakonang adiné I Grantang.